**OBRAZLOŽENJE OPĆEG DIJELA TREĆIH IZMJENA I DOPUNA PRORAČUNA**

**GRADA NOVSKE ZA 2019. GODINU**

**PRAVNI OSNOV**

Odredbama članka 7. Zakona o proračunu („Narodne novine“, broj 87/08, 136/12 i 15/15) propisano je da, ako se tijekom proračunske godine, zbog izvanrednih nepredviđenih okolnosti povećavaju rashodi i izdaci, odnosno smanje prihodi i primici, proračun mora uravnotežiti pronalaženjem novih prihoda i primitaka, odnosno smanjenjem predviđenih rashoda i izdataka. Uravnoteženje proračuna provodi se tijekom proračunske godine izmjenama i dopunama proračuna prema postupku za donošenje proračuna.

**OBRAZLOŽENJE**

Trećim Izmjenama i dopunama Proračuna iskazano je povećanje proračuna za 23.004.689,00 kn ili za 23,38 %, tako da plan proračuna iznosi 121.387.581,00 kn.

Izradom projektno-tehničke dokumentacije i ishođenjem građevinskih dozvola za projekt obnove starog hotela *Knopp*, točnije, završetkom faze A na projektu *Klaster kulture na temeljima kulturne baštine povijesne jezgre Novske*, ovim Izmjenama i dopunama planiraju se sredstva za nastavak investicijskog ulaganja na spomenutom objektu. Sredstva za nastavak ulaganja osiguravaju se iz kreditnih sredstava, što je ujedno razlog značajnog povećanja plana proračuna.

**PRIHODI**

*Prihodi poslovanja* iskazani su sa smanjenjem za 859.683,00 kn, tako da plan iznosi 93.905.633,00 kn. Smanjenje prihoda iskazano je na stavkama prihoda pomoći za 2.504.683,00 kn uz povećanje prihoda od upravnih i administrativnih pristojbi, pristojbi po posebnim propisima i naknada za 1.645.000,00 kn. Prihodi pomoći za financiranje projekta energetske obnove zgrade vijećnice ukinuta su s iznosom od 2.454.683,00 kn zbog toga što nisu odobrena sredstva za sufinanciranje energetske obnove. Rješavanjem imovinskih odnosa podnijet će se nova prijava za sufinanciranje. Prihodi na ime doprinosa za šume povećani su za 1.645.000,00 kn, tako da plan iznosi 3.545.000,00 kn. Dosadašnja realizacija tog prihoda iznosi 1.706.000,00 kn, a do kraja proračunske godine očekuju se uplate za drugo i treće tromjesečje.

*Prihodi od prodaje nefinancijske imovine* povećani su za 600.000,00 kn te plan iznosi 1.663.785,00 kn. Povećanje prihoda iskazano je na prihodima od prodaje materijalne imovine, tj. zemljišta u vlasništvu Grada. Grad planira objaviti javni poziv za prodaju zemljišta pored srednje škole u svrhu gradnje objekta za potrebe obrazovanja.

**RASHODI**

*Rashodi poslovanja* iskazani su s povećanjem za 538.099,00 kn, tako da plan iznosi 54.190.944,00 kn. Najveće povećanje rashoda poslovanja iskazano je na materijalnim rashodima. Tako je iskazano povećanje rashoda za usluge za 890.760,00 kn koje se najvećim dijelom odnosi na povećanje rashoda za održavanje objekata i uređaja komunalne infrastrukture, točnije, održavanje javnih površina 1.000.000,00 kn, održavanje nerazvrstanih cesta 150.000,00 kn uz smanjenje rashoda usluga za sanaciju divljih odlagališta za 50.000,00 kn, intelektualnih usluga za 50.000,00 kn, usluga projektiranja uređenja okoliša doma u Brestači za 20.000,00 kn, postavljanje fasade na svlačionici u Jazavici za 70.000,00 kn i dr. Rashodi subvencija smanjeni su za 125.000,00 kn, i to na ime subvencija u poljoprivredi za 200.000,00 kn uz povećanje subvencija za sufinanciranje programa poduzetnika početnika za 75.000,00 kn. Rashodi naknada građanima i kućanstvima smanjeni su za 120.000,00 kn na ime oslobađanja plaćanja komunalne naknade.

*Rashodi za nabavu nefinancijske imovine* povećani su za 22.466.590,00 kn, tako da plan investicijskih ulaganja iznosi 66.118.517,00 kn. Promjene iskazane na rashodima dodatnih ulaganja na građevinskim objektima s povećanjem od 22.798.652,00 kn najvećim dijelom se odnose na povećanje rashoda za projekt *Klaster kulture na temeljima kulturne baštine povijesne jezgre Novske*. Povećanje rashoda za navedeni projekt iznosi 26.300.000,00 kn. Planiranje novih rashoda, odnosno povećanje rashoda obuhvaća rashode radova na obnovi objekta zajedno s komunalnom infrastrukturom, a financirat će se iz kreditnih sredstava s 25.000.000,00 kn i prihoda proračuna s 1.300.000,00 kn. Promjene u ovoj skupini rashoda iskazane su sa smanjenjem rashoda na projektu energetske obnove zgrade gradske vijećnice za 4.190.311,00 kn (1.735.628,00 kn iz namjenskih primitaka i 2.454.683,00 kn iz sredstava pomoći). Iskazano je povećanje rashoda za izgradnju dječjeg vrtića za 100.000,00 kn, planirani su rashodi za izradu projektne dokumentacije za dom za starije osobe s iznosom od 200.000,00 kn, povećanje rashoda iskazano je i na projektu energetske obnove doma u Novoj Subockoj za 173.338,00 kn, a planirani su rashodi za izgradnju punionice za električne automobile s iznosom od 150.000,00 kn. Smanjenje rashoda za dodatna ulaganja za ostalu nefinancijsku imovinu u iznosu od 400.000,00 kn odnosi se na smanjenje rashoda planiranih u projektu *Poduzetnička zona Novska*.

Prema računu zaduživanja primici od financijske imovine i zaduživanja povećani su za 23.264.372,00 kn, tako da plan tih primitaka iznosi 25.168.000,00 kn. Primici od financijske imovine i zaduživanja planirani su za zaduživanje u iznosu od 168.000,00 kn putem Esif kredita, kredita za energetsku učinkovitost za javne zgrade, točnije, energetsku obnovu doma u Staroj Subockoj i 25.000.000,00 kn za nastavak ulaganja u obnovu zgrade hotela *Knopp*, točnije projekt *Klaster kulture*.

 PROČELNICA

 Marica Vitković